桃源行
作者：王安石
朝代：宋

paragraphs: 望夷宮中鹿爲馬，秦人半死長城下。
避時不獨商山翁，亦有桃源種桃者。
此來種桃經幾春，採花食實枝爲薪。
兒孫生長與世隔，雖有父子無君臣。
漁郎漾舟迷遠近，花間相見因相問。
世上那知古有秦，山中豈料今爲晉。
聞道長安吹戰塵，春風回首一霑巾。
重華一去寧復得，天下紛紛經幾秦。